Sikkerhedsstyrelsen stopper nu med omgående virkning et dansk firma i at sælge mundbind, der bliver markedsført til at beskytte mod corona.

DR Nyheder har fået aktindsigt i en afgørelse, der er sendt fra Sikkerhedsstyrelsen til firmaet Hilfling Labels. Her bliver firmaet bedt om at stoppe al salg og markedsføring af produktet "Corona maske", da det ikke lever op til gældende sikkerhedskrav.

Det står der i afgørelsen: Vi har undersøgt dit produkt ”Corona maske” og konstateret, at de gældende sikkerhedskrav ikke er overholdt.

Du skal derfor senest fra i dag, 20. april 2020:

Stoppe al salg og markedsføring af produktet.

Begynde at informere alle forbrugere, der har købt produktet, om, at der ikke er dokumentation for, at maskerne lever op til reglerne for personlige værnemidler, og dermed at de ikke nødvendigvis yder beskyttelse imod fx Covid-19-virus.

Begynde at samle information til Sikkerhedsstyrelsen om, hvilke andre EU-lande som du har solgt produktet til.

Kilde: Afgørelse fra Sikkerhedsstyrelsen

- Produktet lever simpelthen ikke op til regler om personlige værnemidler. Så det kan give en falsk tryghed at bruge det her produkt, og man risikerer at blive smittet, siger Stine Pedersen, der er kontorchef i Sikkerhedsstyrelsen.

Firmaet skal også informere alle, der har købt produktet, om afgørelsen. I sidste ende kan det koste en politianmeldelse, hvis virksomheden ignorerer påbuddet, skriver Sikkerhedsstyrelsen.

- Når produktet ikke lever op til kravene, så skal salget stoppes, og man skal også informere forbrugerne om, at man ikke kan regne med, at det yder beskyttelse. Vi vurderer det så alvorligt, at det er den her afgørelse, vi har været nødt til at træffe, siger Stine Pedersen.

Tilbød mundbind til plejehjem

Firmaet begyndte i slutningen af marts at sende mails direkte til plejehjem i København.

"Vores mundbind er særlig effektive, når det er påsat på personer, der mistænkes for at være smittet med corona virus," stod der blandt andet i mailen.

Men de ansatte i Københavns Kommune købte ikke mundbind. I stedet sendte de firmaets tilbud videre til Sikkerhedsstyrelsen for at få svar på, om produktet lever op til kravene for værnemidler.

Tip os • Har du oplevet problemer med værnemidler?

• Så vil vi meget gerne høre fra dig.

• Skriv til journalist Thomas Foght på thfo@dr.dk.

Direktør Dan Hilfling Petersen siger, at han er overrasket over afgørelsen. Firmaet vil nu forsøge at få en midlertidig godkendelse til at sælge produktet, siger han.

- Vi fortæller ikke, at det er specielt godkendt. Vi fortæller bare, hvad den består af, og hvad den kan. De fleste, som jeg har talt med, og som vurderer det her, synes, det er en rigtig god idé, siger Dan Hilfling Petersen.

Trykkeri ændrede produktion

Dan Hilfling Petersens firma er normalt et trykkeri, men han valgte at forsøge at lave mundbind, da coronakrisen ramte.

Idéen er, at et stykke skumgummi inde i masken fanger virus. Dermed egner det ifølge Dan Hilfling Petersen sig godt til at begrænse smitte. En smittet plejehjemsbeboer kan ifølge direktøren bruge mundbindet, og de ansatte er derfor bedre beskyttet mod smitte.

Skal du købe værnemidler? Her er kravene: Værnemidler skal være CE-mærkede: CE-mærkning er en fabrikants angivelse af, at et produkt lever op til reglerne. Hold øje med, at der er CE-mærkning på, når du køber værnemidler.

Dansk brugsanvisning: Et personligt værnemiddel, der købes i Danmark, skal have en dansk brugsanvisning.

Pas på hjemmelavede masker: En hjemmesyet maske må ikke sælges som et værnemiddel, hvis det ikke er dokumenteret, at masken lever op til kravene for et personligt værnemiddel.

Tjek også styrelsen hjemmeside om farlige produkter.

Kilde: Sikkerhedsstyrelsen

- De er velegnede til at sætte på de svage personer. Har de den på, bliver virus suget op. Når du snakker eller nyser ind i et sugende skumgummistykke, så dør virus hurtigt.

Hvor lang tid gik der, fra I udviklede den her, til I forsøgte at sælge det som beskyttelse mod corona på plejehjem?

- Der gik nok tre, fire uger. Og vi havde folk gående rundt med dem tre gange tre timer for at mærke, hvordan den var at gå med.

Er det ikke ret hurtig at udvikle et produkt, der skal beskytte mod corona, på tre uger?

- Det kan man godt sige. Men det er bedre end ingen masker, og der var ingen masker. Vi troede faktisk, vi gjorde alle en tjeneste. Og det produkt, vi har lavet, er sandsynligvis fint. Men det passer bare ikke i de der standarder.

Problemet kan vel være, at det giver en falsk tryghed?